Druga knjiga ljetopisa (Šarić)/Glava 17.
1 Mjesto njega postade kralj njegov sin Jošafat. On se naoruža proti Izraelu. 

2 Ponamješta vojsku po svim tvrdim gradovima Judinim i posade po zemlji Judinoj i po gradovima Efraimovim, što ih je bio osvojio njegov otac Asa. 

3 I bio je Gospod s Jošafatom, jer je hodio putovima, kojima je prije bio išao njegov djed David, i nije služio baalima, 

4 Nego je štovao Boga svojega djeda, po njegovim zapovijedima hodio i nije činio kao sinovi Izraelovi. 

5 Zato dade Gospod da ojača kraljevstvo u ruci njegovoj. Sav Juda prinosio je darove Jošafatu, te je imao veliko blago i slavu. 

6 Jer je njemu na putu Gospodnjem porasla srčanost, odstrani on i uzvisine i aštarte u Judi. 

7 U trećoj godini svojega vladanja posla svoje vrhovne činovnike Ben-Haila, Obadiju, Zahariju, Netanela i Mikaju, da poučavaju u gradovima Judinim, 

8 I s njima Levite Šemaju, Netaniju, Zebadiju, Asahela, Šemiramota, Jonatana, Adoniju, Tobiju i Tobadoniju, Levite, i s njima svećenike Elišamu i Jorama. 

9 Ovi su poučavali u Judi imajući uza se knjigu zakona Gospodnjega. Obilazili su sve gradove Judine i učili narod. 

10 Velik strah dođe na sva kraljevstva po zemljama oko Jude, te se ne usudiše ratovati s Jošafatom. 

11 Filisteji su donosili Jošafatu darove i srebro kao danak. I Arapi su mu dogonili stoke po sedam tisuća i sedam stotina ovnova i po sedam tisuća i sedam stotina jaraca. 

12 Tako je postajao Jošafat sve jači i moćniji. Sagradi u Judi kule i gradove za spremišta. 

13 U gradovima Judinim imao je mnogo blago, a u Jerusalemu četu hrabrih ratnika. 

14 Ovo je broj njihov po obiteljima: Judi su pripadali kao tisućnici: Vojskovođa Adnah s tri stotine tisuća hrabrih ratnika, 

15 Uz njega vojskovođa Johanan s dvjesta i osamdeset tisuća ljudi; 

16 Uz njega Amasija, sin Zikrijev, koji se je bio dragovoljno posvetio Gospodu, s dvjesta tisuća hrabrih ratnika, 

17 Benjaminu su pripadali hrabri ratnik Eliada s dvjesta tisuća ljudi, koji su bili naoružani lukom i štitom; 

18 Uz njega Jehozabad sa sto i osamdeset tisuća za rat naoružanih ljudi. 

19 Ovi su služili kralju, osim onih, što ih je bio ponamještao kralj po tvrdim gradovima u svoj zemlji Judinoj. 

Druga knjiga ljetopisa (Šarić)